Koch`sche Texte & Podcasts (Lediglich ein klitzekleiner Auszug als "Schmeckerle")         Mundart im Schloss Amtzell - Ingrid Koch und "Die Ziegelbacher"      Zum Audio-Podcast des SWR bitte auf Foto oder Logo klicken:     _____________________________      Schönheitswahn    Wenn dein Körper und dei G'sicht  it em  Schönheitstrend entspricht…    …bisch scho an de Schenkel schlaff  und au obe nemme straff…    …isch dei Nas it ideal  und de Mund verkniffe-schmal…    …willsch dia diafe Sorgefalte  in deim Antlitz nemme b'halte…    …isch dein Hindre nemme knackig -  kurz, du magsch di nemme nackig…    …brauchsch it seelisch eizueknicke -  denn défür gibt's heit Fabrike:  Schnippelwerkstätt, voll im Trend,  "Superbeauty, Second Hand".    Schönheit ka me sich heit kaufe,  mussch zum Dr. Mang bloß laufe,  scho macht der mit seim Skalpell,  desch für den a Bagetell,  aus re eißerliche Niete  ratzefatz a Aphrodite.    Fürsorglich saugt der de Spegg  in de Mittagszeit schnell wegg;    Naserücke nei befliegle,  gôht so schnell wia's Hemmed biegle;    um de Hühnerhals zue straffe,  muss 'r d'Haut im Gnick bloß raffe…    ….und für d'Lipperunzelspritze  derfsch sogar im Sessel sitze;    lediglich beim Busehänger  gôht der Eigriff a weng länger,  au de Bobbes hochzueneah,  isch it im me Schtündle g'scheah.    Drum, me muss sich it erbarme,  Mischter Mang wird nia verarme,  dem sein Tschobb bleibt etabliert,  weil de Markt, der expandiert:  D' Gsellschaft isch em Jugendwahn,  - könnsch fascht sage - untertan!    Und es werret immer meh!  Schönheitsfehler dunt scheint's weh!  Und it  jedre dritte Frau -  noi, de Mannsbilder jô au.  Gôht des weiter so ringsum,  laufet bloß no Moddls rum    Wenn me künftig wem begegnet,  der mit Schönheit reich isch gsegnet,  woiß me bald scho nemme recht,  isch dia baschtlet, isch dia echt?    Wia sollsch dô, s'isch grad zum Lache,  ehrlich Komplimente mache?  Oder vielleicht ändert sich  s' Sprachverständnis unterm Strich  und dia fühlet sich erscht g'schmoichelt,  wenn me  A'erkennung heuchelt  und 'ne saggt im Lobeston:  "Schick, dei neues Silikon".    Irgendwenn wird's soweit komme,  dass me nemme u'benomme,  ohne schönheitsoperierte,  sprich zum klassisch korrigierte  Zinke sich auf Schtrôß naus traut -  weil des jede Chance verbaut.    Alle zoiget mit em Finger  auf 'n: "Guck, der hässlich Dinger,  wia DER umenander lauft  und aus Geiz koi Schönheit kauft!"    Mann, was kommet dô für Zeite…  …  dia schafft bald scho Minderheite!  Durch dia neie Metzgergilde  wird sich a Apartheid bilde:  Ei'schlägige IN-Lokal  werret künftig ganz brutal  rot an d'Eigangsdier naschreibe:  "WIASCHTE MISSET DRAUSSE BLEIBE".    Was mi freilich frait debei:  Dr. Mang kommt au it nei.     _____________________________